Općina Posušje potpisala je danas s poduzećem Mavas ugovor o nabavi i ugradnji umjetne trave na pomoćnom igralištu stadiona Mokri Dolac. Kako je predviđeno, radovi će trajati 90 dana i obuhvaćaju ugradnju umjetne trave na polovini spomenutog igrališta, dok je druga polovina već dovršena. U financiranju projekta sudjeluju Ministarstvo gospodarstva ŽZH i Općina Posušje koja je ujedno nositelj projekta.
Završetkom projekta stvorit će se uvjeti za optimalan rad omladinskog pogona HŠK Posušje koji broji preko 250 djece. Također, ovime će infrastruktura Mokrog Doca postati ozbiljan sportski kompleks koji će moći nuditi svoje sportsko-rekreativne sadržaje sportašima i klubovima, kako iz BiH tako i iz inozemstva.
Uz predstojeću realizaciju projekta unaprjeđenja, podsjetimo kako su i u proteklom razdoblju učinjeni značajni koraci za poboljšanje uvjeta na ovom stadionu. Tako je natkrivena tribina na pomoćnom igralištu, sanirane su svlačionice i prostorije kluba te je podignut kat na ovom objektu.
Ovim potezom načelnika i predsjednika još jednom je pokazano kako klub sa Mokrog Doca polako slaže kockice za iskorak.